b'\n_START_ARTICLE_\nMagic: The Gathering\n_START_PARAGRAPH_\nMagic The Gathering je dru\xc5\xbeabna igra s kartami za dva ali ve\xc4\x8d igralcev. Vsak igralec igra s svojim kupom kart, v katerem je 40 kart ali ve\xc4\x8d, vendar jih je po navadi 60. Vsak igralec (ali ekipa) prejme tudi \xc5\xa1tevec z \xc5\xbeivljenjskimi to\xc4\x8dkami, ki je na za\xc4\x8detku igre po navadi nastavljen na 20 to\xc4\x8dk, za ekipo z dvema igralcema na 30 itd.\n_START_SECTION_\nCilj igre\n_START_PARAGRAPH_\nCilj igre je zmaga, ki jo je mo\xc5\xbeno dose\xc4\x8di na ve\xc4\x8d na\xc4\x8dinov. Dale\xc4\x8d najpogostej\xc5\xa1i je, da nasprotnikov \xc5\xa1tevec \xc5\xbeivljenjskih to\xc4\x8dk zni\xc5\xbeamo na 0, vendar pa obstajajo tudi drugi na\xc4\x8dini: izgubi igralec, ki na za\xc4\x8detku poteze ne more povle\xc4\x8di nove karte (ker mu je zmanjkalo kup\xc4\x8dka), se v brezupni poziciji preda (concede), ali pa je to posledica u\xc4\x8dinka neke karte._NEWLINE_Igra je potezne narave in zato za uspe\xc5\xa1no igranje zahteva precej taktiziranja.\n_START_SECTION_\nKarte\n_START_PARAGRAPH_\nKarte v igri Magic: The Gathering delimo takole:\n_START_SECTION_\nBarve\n_START_PARAGRAPH_\nVsaka barva ima svoje tipi\xc4\x8dne zna\xc4\x8dilnosti, zaveznike in nasprotnike. Barvni pentagram (desno) prikazuje barve in njihove tipi\xc4\x8dne nasprotnike, ki so z njimi povezane s \xc4\x8drtami. Nasproti stoje\xc4\x8de si barve se pogosto razlikujejo po \xc2\xbbmiselnosti\xc2\xab\xc2\xa0in na\xc4\x8dinu igranja, zato so bitke med njimi pogosto najbolj zanimive in nepredvidljive, saj zahtevajo dobro taktiko._NEWLINE_Skupaj stoje\xc4\x8de barve se med sabo po drugi strani ne razlikujejo tako zelo in bitke med njimi so lahko zelo dolge (tipi\xc4\x8den primer tega je bitka med belo in modro barvo), ali pa nezanimivo kratke (najo\xc4\x8ditnej\xc5\xa1i primer je bitka med zeleno in rde\xc4\x8do barvo). Poleg tega te bitke pogosto temeljijo predvsem na sre\xc4\x8di v kartah, kar ni cilj igre._NEWLINE_Igra Petkraka zvezda temelji ravno na teh nasprotjih.\n_START_SECTION_\nBela\n_START_PARAGRAPH_\nBela je barva miru, reda in spo\xc5\xa1tovanja pravil. Cilj bele je svet, v kateri vlada sloga. Prav zato sta njeni tipi\xc4\x8dni nasprotnici \xc4\x8drna in rde\xc4\x8da barva. Igra bele barve temelji na zdravljenju in za\xc5\xa1\xc4\x8diti bitij in igralcev ter na mnogih manj\xc5\xa1ih, \xc5\xa1ibkej\xc5\xa1ih ter posledi\xc4\x8dno cenej\xc5\xa1ih bitjih (vitezi, vojaki, ptice ter angeli) s prete\xc5\xbeno vi\xc5\xa1jim dele\xc5\xbeem lete\xc4\x8dih bitij. Igra z belimi je nagnjena k defenzivnemu igranju in pogosto traja precej \xc4\x8dasa.\n_START_SECTION_\nModra\n_START_PARAGRAPH_\nModra je barva znanja, logike, iluzij ter prevar. Igra modre temelji na prepre\xc4\x8devanju igre nasprotniku, tako da lahko ta le nemo\xc4\x8dno opazuje, medtem ko mu \xc5\xa1ibka bitja (\xc4\x8darovniki, morski ljudje ter vodni in zra\xc4\x8dni duhovi) po\xc4\x8dasi odvzemajo \xc5\xbeivljenjske to\xc4\x8dke ali pa mu zmanjka kart na kupu. Modra barva kart vsebuje tudi najve\xc4\x8d letalcev. Najpogostej\xc5\xa1a taktika igre je izni\xc4\x8diti nasprotnikove mo\xc4\x8dne karte s pomo\xc4\x8djo nasprotnih \xc4\x8darovnij (counterspellov) ali s pobiranjem dodatnih kart.\n_START_SECTION_\n\xc4\x8crna\n_START_PARAGRAPH_\n\xc4\x8crna je barva smrti, bolezni, teme, korupcije, sebi\xc4\x8dnosti ter nemoralnosti. Igra \xc4\x8drne barve temelji predvsem na uni\xc4\x8devanju nasprotnikovih bitij, regeneraciji mrtvih bitij ter pripravljenosti \xc5\xbertvovati lastna bitja za dosego zmage. \xc4\x8crna bitja (podgane, vampirji, zombiji ter nekromanti) so pogosto zgolj orodja za \xc5\xbertvovanje in posledi\xc4\x8dno doseganje ciljev. Pogosto razmi\xc5\xa1ljanje pri taktiki \xc4\x8drnih kup\xc4\x8dkov kart je: \xc2\xbbNekaj \xc5\xa1kode naredim sebi, samo da je lahko naredim tebi \xc5\xa1e precej ve\xc4\x8d!\xc2\xab.\n_START_SECTION_\nRde\xc4\x8da\n_START_PARAGRAPH_\nRde\xc4\x8da je barva strasti, vojne, uni\xc4\x8denja, kaosa, jeze, ognja ter krvi. Igra rde\xc4\x8de temelji na uni\xc4\x8devanju nasprotnikovih bitij, \xc5\xbertvovanju dolgoro\xc4\x8dnih virov za kratkoro\xc4\x8dno mo\xc4\x8d ter direktnem napadu na nasprotnika (burn). Ima tudi mo\xc5\xbenost, da z eno samo karto skoraj popolnoma izprazni igralno povr\xc5\xa1ino in igro za\xc4\x8dne prakti\xc4\x8dno na novo. Najpogostej\xc5\xa1a rde\xc4\x8da bitja so goblini, barbari, zmaji in ognjeni duhovi. Igra z rde\xc4\x8dimi kartami je hitra, glavno vlogo pa po navadi odigrajo \xc4\x8darovnije, ki \xc2\xbbzbijajo\xc2\xab\xc2\xa0\xc5\xbeivljenje nasprotniku ali uni\xc4\x8dujejo nevarna nasprotnikova bitja.\n_START_SECTION_\nZelena\n_START_PARAGRAPH_\nZelena je barva \xc5\xbeivljenja, rasti, narave, instinktov ter vzajemnega zaupanja in sodelovanja. Igra zelene temelji na najmo\xc4\x8dnej\xc5\xa1ih bitjih v igri (zveri, vilini, \xc5\xbeu\xc5\xbeelke, ogromni \xc4\x8drvi ter druidi) in na trenutnih \xc4\x8darovnijah, ki bitja \xc5\xa1e okrepijo. Ima tudi mnogo \xc4\x8darovnij, ki uni\xc4\x8dijo nasprotnikove uroke ter artefakte, pove\xc4\x8dajo \xc5\xa1tevilo igral\xc4\x8devih \xc5\xbeivljenj in mu dajo na voljo mano vseh barv. Osnovna prednost zelenih je mno\xc5\xbei\xc4\x8dnost in mo\xc4\x8d bitij, ki so glede na mo\xc4\x8d najcenej\xc5\xa1a.\n_START_SECTION_\nTaktika\n_START_PARAGRAPH_\nEden od razlogov za popularnost igre Magic: The Gathering je prav gotovo veliko \xc5\xa1tevilo razli\xc4\x8dnih taktik ter mo\xc5\xbenosti dosega zmage. Tako nekateri decki temeljijo na mogo\xc4\x8dnih bitjih, s katerimi nasprotniku odbijejo \xc5\xbeivljenjske to\xc4\x8dke (Masticore, Borborygmos, Siege Wurm), mu onemogo\xc4\x8dijo igranje (Augustin IV, Grand Arbiter ter Sisters of Stone Death) ali pa ustvarijo tako dobro obrambo, da je nasprotnik ne more prebiti (Blazing Archon).\n_START_SECTION_\nTurnirji\n_START_PARAGRAPH_\nObstajajo tudi turnirji z Magic kartami. Zdru\xc5\xbeenje DCI (Duelist Convocation International) - uradni organ za prirejanje turnirjev Magica, organizira tekmovanja na svetovni, dr\xc5\xbeavni in lokalni ravni, nagrade so pa po navadi prakti\xc4\x8dne narave, na tekmovanjih vi\xc5\xa1jega ranga pa tudi denarne, Obstajajo pa tudi razne lestvice igralcev, ki bele\xc5\xbeijo uspe\xc5\xa1nost igralcev na uradnih tekmovanjih. Mo\xc5\xbenosti za resno ukvarjanje z Magic the Gathering je res veliko, o \xc4\x8demer pri\xc4\x8da tudi ogromna internetna skupnost._NEWLINE_Po svetu navdu\xc5\xa1enci igrajo najrazli\xc4\x8dnej\xc5\xa1e turnirje, vendar so najbolj pogosti formati trije: Constructed, Draft in Sealed.\n_START_SECTION_\nConstructed\n_START_PARAGRAPH_\nV tem tipu turnirja igralci naredijo kup\xc4\x8dek 60 kart, ki so bile natiskane v zadnjih treh setih ter v zadnji osnovni edicij. Ta trenutek so, na primer, v formatu Constructed legalne karte iz setov Shards of Alara in Zendikar ter karte iz Magic 2010 Core Set.\n_START_SECTION_\nDraft\n_START_PARAGRAPH_\nIgralci tukaj sestavijo kup\xc4\x8dek iz 40 kart. Te karte pridobijo po draft sistemu._NEWLINE_Glej glavni \xc4\x8dlanek o Draft sistemu.\n_START_SECTION_\nSealed\n_START_PARAGRAPH_\nNa turnirju tipa Sealed tekmovalci sestavijo kup\xc4\x8dek iz 40 kart, ki jih pridobijo po sealed sistemu._NEWLINE_Glej glavni \xc4\x8dlanek o Sealed sistemu.\n_START_SECTION_\nPopularnost\n_START_PARAGRAPH_\nPrav zaradi vselej prisotne napetosti in mo\xc5\xbenosti presene\xc4\x8denja z nasprotnikove strani se je igra obdr\xc5\xbeala tako dolgo in po\xc4\x8dasi vstopa v dru\xc5\xbebo, v kateri so tudi Monopoli, \xc4\x8clovek ne jezi se in podobne dru\xc5\xbeabne igre.\n_START_SECTION_\nSorodne Igre\n_START_PARAGRAPH_\nPo na\xc4\x8dinu igranja je \xc2\xbbMagic the gathering\xc2\xab\xc2\xa0najbli\xc5\xbeji igram s kartami \xc2\xbbPokemon\xc2\xab, \xc2\xbbYu-gi-oh\xc2\xab\xc2\xa0ali \xc2\xbbWow\xc2\xab\xc2\xa0pred katerimi pa ima prednost predvsem zaradi dolgoletne tradicije in zato \xc5\xbee dobro dodelan sistem pravil, ki ga avtorji iz edicije v edicijo dopolnjujejo in popestrijo z dodatnimi sposobnostmi (abbilities) bitij. Igra je namenjena za vi\xc5\xa1jo starostno skupino kot \xc2\xbbPokemon\xc2\xab\xc2\xa0in \xc2\xbbYu-gi-oh\xc2\xab\xc2\xa0karte.'